ยกชั้นนักคณิตฯ
สมาคมนักคณิตศาสตร์ประกันภัย ดันแผนยกระดับขึ้นเป็นสภาวิชาชีพแอคชัวรีไทย เทียบเท่าวิชาชีพอื่น
27 ก.ค. 2559

สมาคมนักคณิตศาสตร์ประกันภัย ดันแผนยกระดับขึ้นเป็นสภาวิชาชีพแอคชัวรีไทย เทียบเท่าวิชาชีพอื่น
นายพิเชฐ เจียรมณีทวีสิน นายกสมาคมนักคณิตศาสตร์ประกันภัยแห่งประเทศไทย เปิดเผยว่า ทางสมาคมอยู่ระหว่างจัดทำแผนเพื่อยกระดับสมาคมให้เป็น “สภาวิชาชีพแอคชัวรีไทย” ในรูปแบบเดียวกับสภาวิชาชีพบัญชี เพื่อให้เกิดการส่งเสริมและพัฒนาของนักคณิตศาสตร์ได้มากขึ้น โดยสภาวิชาชีพนี้จะไม่ได้เจาะจงเพียงแค่เรื่องของนักคณิตศาสตร์ประกันภัยเพียงอย่างเดียว 
“ขณะนี้สมาคมอยู่ระหว่างยื่นเรื่องไปยังราชบัณฑิตยสถาน เพื่อขอให้เปลี่ยนจากคำเรียกนักคณิตศาสตร์ประกันภัย เป็น “แอคชัวรี” ซึ่งจะทำให้มีความหมายที่ครอบคลุมได้กว้างขึ้นกว่าเดิม เนื่องจากปัจจุบันอาชีพของนักคณิตศาสตร์ประกันภัย ไม่ได้ทำงานได้เพียงแค่ในเฉพาะธุรกิจประกันภัยเท่านั้น ยังสามารถทำงานในด้านของการเป็นที่ปรึกษา หรือวางแผนทางการเงิน สามารถทำงานในธนาคารพาณิชย์ หรือแม้แต่งานด้านค้าปลีกได้อีกด้วย โดยปัจจุบันมีนักคณิตศาสตร์ประมาณ 5-10% ที่ไม่ได้ทำงานเกี่ยวกับธุรกิจประกันภัย” นายพิเชฐ กล่าว
นอกจากนี้ สมาคมจะจัดให้มีการอบรม (ซีบีดี) แบบเดียวกับสภาวิชาชีพทั้งหลาย เพื่อให้ผู้ที่ประกอบวิชาชีพนี้ มีความเข้าใจและให้ความสำคัญเกี่ยวกับกฎหมายหรือข้อบังคับของธุรกิจประกันภัยในไทยด้วย เช่น เรื่องภาษี การตั้งสำรองด้านประกันภัย การลงทุนต่างๆ เนื่องจากปัจจุบันมีนักคณิตศาสตร์ประกันภัยต่างชาติเข้ามาทำงานในไทยพอสมควร 
ทั้งนี้ ปัจจุบันสมาคมมีสมาชิกอยู่ 240 คน แต่มีนักคณิตศาสตร์ประกันภัยที่มีคุณวุฒิระดับสูงสุด หรือเฟลโลประมาณ 75 คนเท่านั้น และในจำนวนนี้เป็นคนไทยเพียง 25 คน ส่วนที่เหลืออีก 50 คนเป็นต่างชาติ จึงเห็นได้ว่า นักคณิตศาสตร์ประกันภัยยังขาดแคลนอยู่เป็นจำนวนมาก และยังคงต้องได้รับการพัฒนาด้านการศึกษาและวิชาชีพอย่างต่อเนื่อง